ДИРЕКТИВА 2008/60/ЕО НА КОМИСИЯТА
от 17 юни 2008 г.
за установяване на специфични критерии за чистота на подсладителите, предназначени за влагане в храни
(текст от значение за ЕИП)
(кодифицирана версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителни добавки, разрешени за влагане в храни, предназначени за консумация от човека (1), и по-специално член 3, параграф 3, буква а) от нея,
като има предвид, че:
(1)
Директива 95/31/ЕО на Комисията от 5 юли 1995 г. за установяване на специфични критерии за чистота на подсладителите, предназначени за влагане в храни (2), е била неколкократно и съществено изменяна (3). С оглед постигане на яснота и рационалност, посочената директива следва да бъде кодифицирана.
(2)
Необходимо е да се установят критерии за чистота за всички подсладители, упоменати в Директива 94/35/ЕО от 30 юни 1994 г. на Европейския парламент и на Съвета за подсладителите, предназначени за влагане в храни (4).
(3)
Необходимо е да се отчетат спецификациите и техниките за анализ на подсладители, които са определени в Codex Alimentarius, съставен от Съвместния ФАО/СЗО експертен комитет по хранителните добавки (JECFA).
(4)
Хранителните добавки, които се приготвят чрез производствени методи или от изходни материали, които съществено се различават от оценените от Научния комитет по храните или се различават от споменатите в настоящата директива, следва да се представят за оценка на тяхната безопасност от Европейския орган за безопасност на храните, като се наблегне на критериите за чистота.
(5)
Предвидените в настоящата директива мерки са в съответствие със становището на Постоянния комитет по хранителната верига и здравето на животните.
(6)
Настоящата директива не следва да засяга задълженията на държавите-членки относно сроковете за транспониране в националното право на директивите, които са посочени в приложение II, част Б,
ПРИЕ НАСТОЯЩАТА ДИРЕКТИВА:
Член 1
Критериите за чистота, споменати в член 3, параграф 3, буква а) от Директива 89/107/ЕИО за подсладители, посочени в Директива 94/35/ЕО, са определени в приложение I към настоящата директива.
Член 2
Директива 95/31/ЕО, изменена с директивите, посочени в приложение II, част А, се отменя, без да се засягат задълженията на държавите-членки относно сроковете за транспониране в националното право на директивите, които са посочени в приложение II, част Б.
Позоваванията на отменената директива се считат за позовавания на настоящата директива и се четат съгласно таблицата на съответствието в приложение III.
Член 3
Настоящата директива влиза в сила на двадесетия ден след публикуването й в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел, 17 юни 2008 година.